CELEX: 32013R1412
Language: hu
Date: 2013-12-17 00:00:00
Title: A Tanács 1412/2013/EU rendelete ( 2013. december 17. ) egyes halászati termékek 2014 és 2020 közötti, Kanári-szigetekre irányuló behozatalára vonatkozóan autonóm uniós vámkontingensek megnyitásáról és kezeléséről

28.12.2013   
            
            
               HU
            
            
               Az Európai Unió Hivatalos Lapja
            
            
               L 353/1
            
         
      A TANÁCS 1412/2013/EU RENDELETE
   
   (2013. december 17.)
   egyes halászati termékek 2014 és 2020 közötti, Kanári-szigetekre irányuló behozatalára vonatkozóan autonóm uniós vámkontingensek megnyitásáról és kezeléséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 349. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Parlament véleményére,
   tekintettel az Európai Gazdasági és Szociális Bizottsággal véleményére,
   a Régiók Bizottságával folytatott konzultációt követően,
   különleges jogalkotási eljárás keretében,
   mivel:
   
               (1)
            
            
               A Kanári-szigetek földrajzi helyzete kivételes egyes, a belföldi fogyasztásban lényeges halászati termékek ellátási forrásai tekintetében, ami a szóban forgó ágazat számára további költségeket jelent. Ez a Kanári-szigetek szigetjellegéből, távoliságából és legkülső fekvéséből eredő természeti hátrány – amelyet a Szerződés 349. cikke is elismer – többek között a kérdéses termékek harmadik országokból történő behozatalára vonatkozó vámoknak a megfelelő mennyiségű uniós autonóm uniós vámkontingensen belüli ideiglenes felfüggesztésével küszöbölhető ki.
            
         
               (2)
            
            
               A 645/2008/EK tanácsi rendelet (1) a 2007. január 1-jétől2013. december 31-ig tartó időszakra vonatkozóan egyes halászati termékeknek a Kanári-szigetekre irányuló behozatala tekintetében autonóm közösségi vámkontingenseket nyitott meg, és rendelkezett kezelésük módjáról.
            
         
               (3)
            
            
               A spanyol hatóságok 2010 júliusában és 2012 júniusában jelentést nyújtottak be a 645/2008/EK rendelet 3. cikkében említett intézkedések végrehajtásáról. A Bizottság az említett jelentések alapján megvizsgálta a szóban forgó intézkedések hatását.
            
         
               (4)
            
            
               A spanyol hatóságok által benyújtott jelentések a vámkontingensek 2007 és 2011 közötti időszakra vonatkozó felhasználási arányáról is tartalmaztak információkat. Ezek az információk azt mutatták, hogy az említett időszakra számított átlagot tekintve a 09.2997 tételszámú vámkontingens szinte teljesen felhasználásra került, ugyanakkor a 09.2651 tételszámú vámkontingens nem merült ki.
            
         
               (5)
            
            
               Tekintettel arra, hogy a 09.2997 tételszámú vámkontingens szinte teljesen felhasználásra került, miközben az a tény, hogy a 09.2651 tételszámú vámkontingens nem merült ki, ideiglenes és külső tényezőkre is visszavezethető lehet, célszerű a vámkontingensek mennyiségét ugyanazon a szinten megállapítani.
            
         
               (6)
            
            
               A 09.2651 tételszámú vámkontingens alá tartozó termékek iránti helyi kereslet nagymértékű visszaesése a Kanári-szigeteken a gazdasági és pénzügyi válságot követően kialakult nehéz gazdasági körülményeknek tudható be, és ez magyarázhatja a szóban forgó vámkontingens nem teljes körű felhasználását.
            
         
               (7)
            
            
               2012 szeptemberében Spanyolország egyes halászati termékeknek a Kanári-szigetekre irányuló behozatala tekintetében kérelmezte az uniós vámkontingenseknek a Szerződés 349. cikkével összhangban történő meghosszabbítását.
            
         
               (8)
            
            
               Egyes halászati termékek tekintetében indokolt a 645/2008/EK tanácsi rendeletértelmében megnyitott kontingensekhez hasonló vámkontingenseket megnyitni, mert azok lefednék a Kanári-szigetek belföldi piacának szükségleteit, egyúttal biztosítanák, hogy a csökkentett vámtételű behozatalok Unióba történő beáramlása előrelátható és egyértelműen azonosítható maradjon.
            
         
               (9)
            
            
               Következésképpen annak érdekében, hogy a gazdasági szereplők hosszú távon olyan üzleti tevékenységet folytathassanak, amely révén biztosítható a Kanári-szigetek gazdasági és társadalmi viszonyainak stabilizálása, az e rendelet mellékletében felsorolt áruk tekintetében indokolt bizonyos idővel meghosszabbítani a közös vámtarifa szerinti autonóm vámkontingensek rendszerét.
            
         
               (10)
            
            
               Annak érdekében, hogy a belső piac integritása és koherenciája ne sérüljön, intézkedéseket kell hozni annak biztosítására, hogy azok a halászati termékek, amelyekre vonatkozóan engedélyezik a vámok felfüggesztését, kizárólag a Kanári-szigetek belföldi piacára irányuljanak.
            
         
               (11)
            
            
               Intézkedéseket kell hozni annak biztosítására, hogy a Bizottság rendszeres tájékoztatást kapjon a szóban forgó behozatalok mennyiségéről, annak érdekében, hogy szükség esetén lépéseket tehessen a spekulatív árumozgásoknak, illetve a kereskedelem eltérítésének a megakadályozására.
            
         
               (12)
            
            
               Az e rendelet végrehajtására vonatkozó egységes feltételek biztosítása érdekében végrehajtási hatásköröket kell a Bizottságra ruházni annak érdekében, hogy a kereskedelem eltérülése esetén lehetősége legyen a vámfelfüggesztés ideiglenes visszavonására. Ezeket a hatásköröket a 182/2011/EU európai parlamenti és tanácsi rendeletnek (2) megfelelően kell gyakorolni. Mindazonáltal a vámfelfüggesztés fenntartására vagy végleges visszavonására vonatkozó végső döntést a Tanácsnak kell meghoznia a Szerződés 349. cikkével összhangban, mégpedig azon időtartam alatt, amíg tart a vámfelfüggesztésnek az ideiglenes felfüggesztés visszavonásáról rendelkező bizottsági határozatban alapján elrendelt ideiglenes visszavonása.
            
         
               (13)
            
            
               Az elfogadandó rendelkezéseknek folytonosságot kell biztosítaniuk a 645/2008/EK rendeletben meghatározott intézkedésekkel. Helyénvaló ezért az e rendeletben meghatározott intézkedéseket 2014. január 1-jétől2020. december 31-ig alkalmazni,
            
         ELFOGADTA EZT A RENDELETET:
   1. cikk
   (1)   Az e rendelet mellékletében felsorolt halászati termékek kanári-szigeteki behozatalára alkalmazandó, közös vámtarifa szerinti vámokat 2014. január 1-jétől2020. december 31-ig az említett mellékletben jelzett mennyiség erejéig teljes egészében fel kell függeszteni.
   (2)   Az (1) bekezdésben említett vámfelfüggesztés kizárólag a Kanári-szigetek belföldi piacára irányuló termékekre alkalmazható. A vámfelfüggesztés csak olyan halászati termékekre vonatkozik, amelyeket azelőtt rakodnak ki hajóról vagy repülőgépről, hogy a kanári-szigeteki vámhatóságnak benyújtanák a szabad forgalomba bocsátásra vonatkozó vámáru-nyilatkozatot.
   2. cikk
   Az e rendelete 1. cikkében említett vámkontingenseket a 2454/93/EGK bizottsági rendelet (3) 308a. és 308b. cikkével, valamint 308c. cikkének (1) bekezdésével összhangban kell kezelni.
   3. cikk
   A Bizottság 2019. június 30-ig megvizsgálja az 1. cikkben elrendelt intézkedések hatását, majd a vizsgálati eredmények alapján előterjeszti a 2020. december 31. utáni időszakra vonatkozó megfelelő javaslatait.
   4. cikk
   (1)   Ha a Bizottság okkal feltételezi, hogy az e rendelet alapján elrendelt vámfelfüggesztés egy adott termék esetében a kereskedelem eltérülését eredményezte, akkor végrehajtási aktusokat fogadhat el, amelyekkel átmenetileg, de legfeljebb 12 hónapra visszavonja a vámfelfüggesztést. Az említett végrehajtási aktusokat az 5. cikk (2) bekezdésében említett vizsgálóbizottsági eljárásnak megfelelően kell elfogadni.
   Az átmenetileg visszavont vámfelfüggesztés által érintett termékek behozatali vámjának megfizetését garancia útján kell biztosítani, és a kérdéses termékek csak ilyen garancia nyújtása ellenében hozhatók szabad forgalomba a Kanári-szigetek belső piacán.
   (2)   Az e cikk (1) bekezdésében említett legfeljebb 12 hónapos időszakon belül a Tanács a Szerződés 349. cikkével összhangban végső döntést fogad el arról, hogy fenntartja-e vagy véglegesen visszavonja a vámfelfüggesztést. Amennyiben a vámfelfüggesztés véglegesen visszavonásra kerül, a garancia útján biztosított vámösszegeket véglegesen be kell szedni.
   (3)   Ha a legfeljebb 12 hónapos időszakon belül nem született a (2) bekezdésnek megfelelően végleges döntés, akkor a biztosítékul szolgáló garanciákat fel kell szabadítani.
   5. cikk
   (1)   A Bizottságot a 2913/92/EGK tanácsi rendelet (4) 247a. cikkének (1) bekezdése szerint létrehozott Vámkódexbizottság segíti. Ez a bizottság a 182/2011/EU rendelet értelmében vett bizottság.
   (2)   Az e bekezdésre történő hivatkozáskor a 182/2011/EU rendelet 5. cikkét kell alkalmazni.
   6. cikk
   A Bizottság és a tagállami vámhatóságok szorosan együttműködnek e rendelet alkalmazásának megfelelő irányítása és ellenőrzése érdekében.
   7. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2014. január 1-jétől2020. december 31-ig kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. december 17-én.
      
         
            a Tanács részéről
         
         
            az elnök
         
         L. LINKEVIČIUS
         
      
   
   
      (1)  A Tanács 645/2008/EK rendelete (2008. július 8.) egyes halászati termékek Kanári-szigetekre irányuló behozatalára vonatkozóan autonóm közösségi vámkontingensek megnyitásáról és kezeléséről (HL L 180., 2008.7.9., 1. o.).
   
      (2)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
   
      (3)  A Bizottság 2454/93/EGK rendelete (1993. július 2.) a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról (HL L 253., 1993.10.11., 1. o. (magyar nyelvű különkiadás: 2. fejezet, 6. kötet, 3. o.).
   
      (4)  A Tanács 2913/92/EGK rendelete (1992. október 12.) a Közösségi Vámkódex létrehozásáról (HL L 302., 1992.10.19., 1. o. (magyar nyelvű különkiadás: 2. fejezet, 4. kötet, 307. o.).
   
      MELLÉKLET
      
                  Tételszám
               
               
                  KN-kód
               
               
                  Árumegnevezés
               
               
                  Kontingens mennyisége
                  (tonnában)
               
               
                  Kontingens-vámtétel (%)
               
            
                  09.2997
               
               
                  0303
               
               
                  Fagyasztott hal, a 0304 vtsz. alá tartozó filézett és más halhús kivételével
               
               
                  15 000
               
               
                  0
               
            
                  0304
               
               
                  Halfilé és más halhús (aprított is), frissen, hűtve vagy fagyasztva
               
            
                  09.2651
               
               
                  0306
               
               
                  Rákféle héjában is, élve, frissen, hűtve, fagyasztva, szárítva, sózva vagy sós lében tartósítva; füstölt rákféle, héjában is, a füstölési eljárás előtt vagy alatt főzve is; rákféle héjában gőzölve vagy vízben forrázva, hűtve, fagyasztva, szárítva, sózva vagy sós lében tartósítva is; emberi fogyasztásra alkalmas liszt, dara és labdacs (pellet) rákféléből
               
               
                  15 000
               
               
                  0
               
            
                  0307
               
               
                  Puhatestű állat kagylóban is, élve, frissen, hűtve, fagyasztva, szárítva, sózva vagy sós lében tartósítva; füstölt puhatestű állat, kagylóban is, a füstölési eljárás előtt vagy alatt főzve is; emberi fogyasztásra alkalmas liszt, dara és labdacs (pellet) puhatestű állatból
               
            
                   
               
               
                  0308
               
               
                  Gerinctelen víziállatok a rákfélék és a puhatestűek kivételével, élve, frissen, hűtve, fagyasztva, szárítva, sózva vagy sós lében tartósítva; füstölt gerinctelen víziállatok, a rákfélék és a puhatestűek kivételével, a füstölési eljárás előtt vagy alatt főzve is; emberi fogyasztásra alkalmas liszt, dara és labdacs (pellet) gerinctelen víziállatból, a rákfélék és a puhatestűek kivételével